Vysoký krvný tlak
U lekára je mi vždy nameraný vysoký tlak 130/100. Doma keď v pokoji sedím 30 minút tak si nameriam tlak 118-124/83-88.  Potrebujem však sedieť v pokoji dlhú dobu a zmerať si tlak aj 8 krát po sebe aby som sa dostala na túto hodnotu. Mám vysoký tlak?
Dobrý deň,
ďakujeme za Vašu otázku.
Optimálny tlak krvi je ak systolický je menej ako 120, a diastolický menej ako 80. Za hypertenziu (vysoký tlak krvi ) sa považujú hodnoty systolického TK 140 - 159, a distolického 90 - 99. Na stanovenie hypertenzie je potrebné komplexnejšie vyšetrenie. Pacienti sú častokrát sledovaný pomocou 24- hodinové holtera, ktorý zaznamenáva tlak krvi v pravidelných intervaloch.
Dôležité je dodržiavať zásady správneho merania: poloha v sede alebo v ľahu, dolné končatiny voľne položené na podlahe, nie prekrížené, ticho a pokoj v miestnosti, primeraná teplota v miestnosti, kde krvný tlak meriame, pri meraní tlaku by osoba nemala rozprávať, 30 minút pred meraním nepiť kávu a iné stimulujúce nápoje, nefajčiť,po ťažkej práci pokoj dve hodiny, pred meraním sa nevystavovať stresu, 5 minút pred meraním pokojne sedieť, ležať, meranie s prázdnym močovým mechúrom, výsledná hodnota je priemer 2 - 3 meraní s 2 minútovými pauzami, ak človek trpí na poruchu srdcového rytmu, meranie opakovať 5 x, a z neho priemer bude výsledná hodnota,meranie na paži, ramene, s lakťom opretým o podložku, manžeta tlakomeru by mala byť 1 - 3 cm nad lakťovou jamkou, manžeta by nemala byť príliš stiahnutá, ani voľná, odev na hornej končatine musí byť voľný, aby neobmedzoval prietok krvi do končatiny, meranie krvného tlaku môžete vykonávať na oboch horných končatinách, uprednostňuje sa meranie na strane, kde bývajú hodnoty krvného tlaku vyššie.
V prípade, že u lekára sú zvýšené s porovnaním merania doma, môže ísť aj o tzv. ,,Syndróm bieleho plášťu". Je to stav, ktorý sa prejavuje zvýšeným krvným tlakom (hypertenziou) v lekárskej ambulancii alebo klinickom prostredí, pričom mimo týchto prostredí je krvný tlak normálny.
Prajem pekný zvyšok dňa.
S pozdravom,
PharmDr. Anna Pacalajová